Rozsudok Všeobecného súdu z 9. apríla 2025 – Hypo Vorarlberg Bank/SRB (Príspevky ex ante za rok 2016)
(vec T-336/20)1
„Hospodárska a menová únia – Banková únia – Jednotný mechanizmus riešenia krízových situácií úverových inštitúcií a určitých investičných spoločností (SRM) – Jednotný fond na riešenie krízových situácií (SRF) – Rozhodnutie SRB o výpočte príspevkov ex ante na rok 2016 – Povinnosť odôvodnenia – Právo byť vypočutý – Zásada právnej istoty – Právo na účinnú súdnu ochranu – Zásada zákazu retroaktivity – Námietka nezákonnosti“
Jazyk konania: nemčina
Účastníci konania
Žalobkyňa: Hypo Vorarlberg Bank AG (Bregenz, Rakúsko) (v zastúpení: G. Eisenberger, A. Brenneis a J. Holzmann, advokáti)
Žalovaná: Jednotná rada pre riešenie krízových situácií (v zastúpení: D. Ceran a C. Flynn, splnomocnení zástupcovia, za právnej pomoci B. Meyring, T. Klupsch a S. Ianc, advokáti)
Vedľajší účastníci, ktorí v konaní podporujú žalovanú: Európsky parlament (v zastúpení: L. Visaggio, J. Etienne a G. Bartram, splnomocnení zástupcovia), Rada Európskej únie (v zastúpení: J. Bauerschmidt a E. d’Ursel, splnomocnení zástupcovia), Európska komisia (v zastúpení: D. Triantafyllou a A. Steiblytė, splnomocnení zástupcovia)
Predmet veci
Svojou žalobou podanou na základe článku 263 ZFEÚ žalobkyňa navrhuje zrušenie rozhodnutia Jednotnej rady pre riešenie krízových situácií (SRB) SRB/ES/2022/79 zo 7. decembra 2022, ktorým sa zrušuje rozhodnutie SRB, a to SRB/ES/2020/16 z 19. marca 2020 o výpočte príspevkov ex ante na rok 2016 spoločností Banco Cooperativo Español, SA, Hypo Vorarlberg Bank AG (predtým Vorarlberger Landes- und Hypothekenbank AG) a Portigon AG do Jednotného fondu na riešenie krízových situácií, a vypočítavajú ich príspevky ex ante na rok 2016 do Jednotného fondu na riešenie krízových situácií v rozsahu, v akom sa jej týka.
Výrok rozsudku
Žaloba sa zamieta.
Každý z účastníkov konania znáša vlastné trovy konania.
____________
1 Ú. v. EÚ C 240, 20.7.2020.